LT Europos Sąjungos oficialusis leidinys C 191/34

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2017/C 191/07)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„PERA DELL’EMILIA ROMAGNA“

ES Nr. PGI-IT-02192–28.9.2016

SKVN ( ) SGN ( X )

1. Pareiškėjų grupė ir teisėtas interesas

„Centro Servizi Ortofrutticoli“

Adresas: Via Bologna 534 44040 Ferrara ITALIA Tel. +39 0532904511 Faksas +39 0532904520 E. paštas info@csoservizi.com

„Centro Servizi Ortofrutticoli“ turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiamos produkto specifikacijos dalys

— ☐ Produkto pavadinimas — ☒ Produkto aprašymas — ☒ Geografinė vietovė — ☒ Kilmės įrodymas — ☒ Gamybos būdas — ☐ Ryšys su geografine vietove — ☒ Ženklinimas — ☒ Kita [pakavimas, kontrolės institucijos duomenys]

4. Pakeitimo (-ų) rūšis

— ☒ Produkto su registruota SKVN arba SGN specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą. — ☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimas (-ai)

Produkto aprašymas

Dabartinės produkto specifikacijos 2 straipsnis

Pastraipa

Nuoroda „Pera dell’Emilia Romagna“ išskirtinai taikoma šių veislių kriaušėms: Abate Fetel, Cascade, Conference, Decana del Comizio, Kaiser, Max Red Bartlett, Passa Crassana ir Williams.

iš dalies keičiama taip:

Nuoroda „Pera dell’Emilia Romagna“ išskirtinai taikoma šių veislių kriaušėms: Abate Fetel, Cascade, Conference, Decana del Comizio, Kaiser, Max Red Bartlett, Passa Crassana, Williams, Santa Maria ir Carmen.

Siekiant įvardyti visas veisles ir atnaujinti jų sąrašą, taip pat užtikrinti SGN „Pera dell’Emilia Romagna“ žymimų kriaušių ankstyvesnį derlių, buvo įtrauktos šios dvi ankstyvos veislės:

— veislė Santa Maria. Emilijoje-Romanijoje veislės Santa Maria kriaušės auginamos nuo 1948 m., o joms auginti skiriamų hektarų skaičius ilgainiui didėjo. Be to, įtraukus į sąrašą šią veislę užtikrinama, kad SGN „Pera dell’Emilia Romagna“ žymimų kriaušių derlius būtų gaunamas ilgesnį laikotarpį, kadangi ši veislė yra ankstyva ir vaisiai skinami vasarą,

— veislė Carmen. Tai yra ankstyvoji veislė ir šios veislės kriaušių Emilijos-Romanijos regione auginama vis daugiau. Tai gana nauja veislė, nors ji išvesta iš dviejų tradicinių kriaušių veislių – Guyot ir Bella di Giugno. Įtraukus šią veislę į produkto specifikaciją produktas būtų gaunamas ilgesnį laikotarpį, būtų paankstinamas ir užtikrinamas visapusiškas produkto vasaros asortimentas, taip pat būtų pakeičiamos jau nebeauginamos veislės.

Atsižvelgiant į šį pakeitimą, šis santraukos 4.2 punkto sakinys (OL C 284, 2008 11 8, p. 7).

SGN Pera dell’Emilia Romagna yra Abate Fetel, Cascade, Conference, Decana del Comizio, Kaiser, Max Red Barlett, Passa Crassana, Williams kriaušių veislių vaisiai.

iš dalies keičiamas taip:

SGN „Pera dell’Emilia Romagna“ žymimos kriaušės yra kriaušių veislių Abate Fetel, Cascade, Conference, Decana del Comizio, Kaiser, Max Red Barlett, Passa Crassana, Williams, Santa Maria ir Carmen vaisiai.

Dabartinės produkto specifikacijos 6 straipsnis. Santraukos 4.2 punktas

Tekstas

Abate Fetel veislė

Žievė žalsvai gelsvos spalvos, aplink piestelės ir kotelio įdubą rusva. Ilgmoliūgio, kiek pailgos, formos. Ne mažesnio nei 55 mm skersmens. Cukraus kiekis 13 Brikso laipsnių. Kietumas ne didesnis nei 5. Skonis saldus.

Conference veislė

Žievė žalsvai gelsvos spalvos, aplink piestelės ir kotelio įdubą rusva, dažniausiai tokios spalvos būna apatinis vaisiaus trečdalis. Kriaušės, dažnai simetriškos, formos. Ne mažesnio nei 55 mm skersmens. Cukraus kiekis daugiau nei 13 Brikso laipsnių. Kietumas ne didesnis nei 5,5. Saldaus skonio.

Decana del Comizio veislė

Žievė lygi, žalsvai gelsvos spalvos, dažnai su rožiniu atspalviu į saulę atgręžtoje pusėje, vietomis rusva. Cilindro formos. Ne mažesnio nei 55 mm skersmens. Cukraus kiekis daugiau nei 13 Brikso laipsnių. Kietumas ne didesnis nei 4,5. Saldaus ir aromatingo skonio.

Kaiser veislė

Žievė nelygi, visiškai rusva. Ilgmoliūgio-kriaušės formos. Ne mažesnio nei 55 mm skersmens. Cukraus kiekis daugiau nei 13 Brikso laipsnių. Kietumas 5,7. Skonis — minkštimas švelnus, sultingas, tirpstantis ir malonus.

Williams e Max Red Bartlett veislė

Žievė lygi, pagrindinė spalva geltona, su rausvais arba ryškiai raudonais atspalviais, kartais dryžuotais. Mažų svarainių arba kriaušių formos. Dydis ne mažesnis nei 60 mm skersmens. Cukraus kiekis daugiau nei 12 Brikso laipsnių. Kietumas ne didesnis nei 6,5. Saldaus ir aromatingo skonio.

Cascade veislė

Žievė, forma, dydis, mažiausias vidutinis svoris, cukraus kiekis daugiau nei 13 Brikso laipsnių, kietumas ir skonis atitinka veislei būdingas savybes.

Passa Crassana veislė

Žievė, forma, dydis, cukraus kiekis daugiau nei 13 Brikso laipsnių, didžiausias kietumas ir skonis atitinka veislei būdingas savybes.

iš dalies keičiamas taip:

Veislė Abate Fetel

Žievė :

žalsvai gelsvos spalvos, aplink piestelės ir kotelio įdubą rusva.

Forma :

ilgmoliūgio, gana pailga.

Dydis :

ne mažiau nei 60 mm skersmens.

Cukraus kiekis :

ne mažiau nei 13 Brikso laipsnių.

Kietumas :

ne daugiau nei 5 kg/0,5 cm2.

Veislė Conference

Žievė :

žalsvai gelsvos spalvos, aplink piestelės ir kotelio įdubą rusva, dažniausiai tokios spalvos būna apatinis vaisiaus trečdalis.

Forma :

kriaušės, dažnai simetriška.

Dydis :

ne mažiau nei 60 mm skersmens.

Cukraus kiekis :

ne mažiau nei 13 Brikso laipsnių.

Kietumas :

ne daugiau nei 5,5 kg/0,5 cm2.

Veislė Decana del Comizio

Žievė :

lygi, žalsvai gelsvos spalvos, dažnai su rožiniu atspalviu į saulę atgręžtoje pusėje, vietomis rusva.

Forma :

cilindro.

Dydis :

ne mažiau nei 70 mm skersmens.

Cukraus kiekis :

ne mažiau nei 13 Brikso laipsnių.

Kietumas :

ne daugiau nei 4,5 kg/0,5 cm2.

Veislė Kaiser

Žievė :

nelygi, visiškai rusva.

Forma :

ilgmoliūgio ir (arba) kriaušės.

Dydis :

ne mažiau nei 60 mm skersmens.

Cukraus kiekis :

ne mažiau nei 13 Brikso laipsnių.

Kietumas :

ne daugiau nei 5,5 kg/0,5 cm2.

Veislės Williams ir Max Red Bartlett

Žievė :

lygi, pagrindinė spalva žalsvai geltona su rausvais arba ryškiai raudonais atspalviais, kartais dryžuotais.

Forma :

mažų svarainių arba kriaušių.

Dydis :

ne mažiau nei 60 mm skersmens.

Cukraus kiekis :

ne mažiau nei 12 Brikso laipsnių.

Kietumas :

ne daugiau nei 6,5 kg/0,5 cm2.

Veislė Cascade

Žievė :

pagrindinė spalva – žalsva su ryškiai raudonu paviršiaus atspalviu, o 10–25 % paviršiaus yra rusvos spalvos.

Forma :

nevienoda pailga platėjanti, pasižyminti vertikalios ir skersinės plokštumos asimetrija.

Dydis :

ne mažiau nei 60 mm skersmens.

Cukraus kiekis :

ne mažiau nei 13 Brikso laipsnių.

Kietumas :

ne daugiau nei 5,5 kg/0,5 cm2.

Veislė Passa Crassana

Žievė :

tvirta, žalia su rusvomis poromis.

Forma :

obuolio, dažnai platėjanti.

Dydis :

ne mažiau nei 60 mm skersmens.

Cukraus kiekis :

ne mažiau nei 13 Brikso laipsnių.

Kietumas :

ne daugiau nei 6,5 kg/0,5 cm2.

Veislė Santa Maria

Žievė :

lygi, pagrindinė spalva – žalsvai geltona.

Forma :

kriaušės ar nupjautos kriaušės.

Dydis :

ne mažiau nei 60 mm skersmens.

Cukraus kiekis :

ne mažiau nei 12 Brikso laipsnių.

Kietumas :

ne daugiau nei 6 kg/0,5 cm2.

Veislė Carmen

Žievė :

žalia su rausvu paviršiumi.

Forma :

ilgmoliūgio, šiek tiek pailga.

Dydis :

ne mažiau nei 60 mm skersmens.

Cukraus kiekis :

ne mažiau nei 12 Brikso laipsnių.

Kietumas :

ne daugiau nei 6 kg/0,5 cm2.

Siekiant užtikrinti aukštesnį kokybės lygį, turėtų būti padidintas mažiausias reikalaujamas vaisių dydis. Veislių Abate Fetel, Conference ir Kaiser vaisių mažiausio galimo skersmens rodiklis buvo padidintas nuo 55 iki 60 mm. Mažiausias galimas veislės Decana del Comizio skersmuo padidintas nuo 55 iki 70 mm.

Buvo standartizuota cukraus kiekio nuoroda. Be to, buvo nuspręsta neįtraukti skonio apibūdinimo, kadangi tai perteklinis požymis, kuris yra visiškai subjektyvus, jo negalima patikrinti ir todėl jis nėra aktualus specifikacijai. Norint standartizuoti visų veislių, kurias ketinama įtraukti į produkto specifikaciją, apibūdinimus, įrašyti ir (arba) aiškiai nurodyti (jei nebuvo) apibūdinamieji parametrai ir pateikti visapusiški veislių Santa Maria ir Carmen apibūdinimai.

Siekiant aiškumo, buvo nurodytas vaisių kietumo matavimo vienetas, būtent jėgos (kg) ir kietmačio sukeliamo spaudimo vaisių paviršiui (cm2) santykis.

Geografinė vietovė

Dabartinės specifikacijos 3 straipsnio a punktas

a) Emilijos Redžo provincija: Kazalgrandė, Koredžas ir Rubjera.

iš dalies keičiamas taip:

a) Emilijos Redžo provincija: Kazalgrandė, Emilijos Redžas, Koredžas, Rubjera, San Martino in Rio ir Skandianas.

Emilijos Redžo provincija. Turėtų būti įtrauktos Emilijos Redžo, San Martino in Rio ir Skandiano savivaldybės. Šiose savivaldybėse auginama gana daug kriaušių, ypač Emilijos Redžo savivaldybėje. Be to, šios savivaldybės yra greta į produkto specifikaciją jau įtrauktų savivaldybių ir su jomis ribojasi, įskaitant Modenos provinciją, o jose susiformavusios klimato sąlygos ir tradicijos yra labai panašios į esančias jau nurodytose savivaldybėse.

Dabartinės specifikacijos 3 straipsnio c punktas

c) Feraros provincija: Ardženta, Bera, Bondenas, Čentas, Kodigoras, Komakjas, Koparas, Ferara, Forminjana, Jolanda di Savoja, Lagosantas, Masi Torelas, Masa Fiskalja, Mezola, Fiskalja, Miljarinas ir Miljaras, Mirabelas, Ostelatas, Podžo Renatikas, Portomadžorė, Ro Ferarezė, San Agostinas, Trezigalas, Vigarano Mainarda ir Vogjera.

iš dalies keičiamas taip:

c) Feraros provincija: Ardženta, Bera, Bondenas, Čentas, Kodigoras, Komakjas, Koparas, Ferara, Forminjana, Jolanda di Savoja, Lagosantas, Masi Torelas, Mezola, Fiskalja, Mirabelas, Ostelatas, Podžo Renatikas, Portomadžorė, Ro Ferarezė, San Agostinas, Trezigalas, Vigarano Mainarda ir Vogjera.

Feraros provincija. Nurodyta, kad teisingas Ro savivaldybės pavadinimas – Ro Ferarezė. Be to, 2014 m. sausio 1 d. sujungus kaimynines Masa Fiskaljos, Miljarino ir Miljaro savivaldybes buvo sukurta Fiskaljos savivaldybė. Pirmiau minėtas tris savivaldybes visiškai pakeitė Fiskaljos savivaldybė, o specifikacijoje nurodyta teritorija nepakito.

Dabartinės specifikacijos 3 straipsnio d punktas

d) Bolonijos provincija: Andzona del’Emilija, Ardželatas, Baričela, Bacanas, Bentivolijus, Budrijus, Kalderara di Renas, Kastelo d’Ardžilė, Kastelguelfas, Kastelmadžorė, Krespelanas, Krevalkorė, Galijera, Granarolo del’Emilija, Malalbergas, Medičina, Minerbijus, Molinela, Mordanas, Pjeve di Čentas, Bolonijos Sant’Agata, San Džordžo di Pjanas, San Džovani in Persičetas, San Pjetro in Kazalė ir Bolonijos Sala.

iš dalies keičiamas taip:

d) Bolonijos provincija: Andzola del’Emilija, Ardželatas, Baričela, Valsamodža – Bacano rajonas, Bentivolijus, Budrijus, Kalderara di Renas, Kastelo d’Ardžilė, Kastelguelfas, Kastelmadžorė, Valsamodža – Krespelano rajonas, Krevalkorė, Galijera, Granarolo del’Emilija, Malalbergas, Medičina, Minerbijus, Molinela, Mordanas, Pjeve di Čentas, Bolonijos Sant’Agata, San Džordžo di Pjanas, San Džovani in Persičetas, San Pjetro in Kazalė ir Bolonijos Sala.

Bolonijos provincija. Ištaisyta korektūros klaida Andzola del’Emilijos savivaldybės pavadinime; teisingas pavadinimas yra Andzola del’Emilija (it. Anzola dell’Emilia), o ne Andzona del’Emilija (it. Anzona dell’Emilia). Valsamodžos savivaldybė Bolonijos provincijoje taip pat buvo sukurta 2014 m. sausio 1 d., sujungus kaimynines Bacano, Kastelo di Seravalės, Krespelano, Montevelijaus ir Savinjo savivaldybes. Todėl siekiant atnaujinti informaciją ir pateikti teisingus vietovardžius, prieš Bacano ir Krespelano vietovardžius buvo įrašytas šios savivaldybės pavadinimas. Šiuo atveju kriaušių auginimo vietovės taip pat nepasikeitė.

Dabartinės specifikacijos 3 straipsnio e punktas

e) Ravenos provincija: Alfonsinė, Banjakavalas, Konseličė, Kotinjola, Kastelbolonjezė, Faenca, Fuzinjanas, Lugas, Masalombarda, Ravena, Rusis, Sant’Agata sul Santernas ir Solarolas.

iš dalies keičiamas taip:

e) Ravenos provincija: Alfonsinė, Banjakavalas, Banjara di Romanija, Konseličė, Kotinjola, Kastelbolonjezė, Faenca, Fuzinjanas, Lugas, Masalombarda, Ravena, Rusis, Sant’Agata sul Santernas ir Solarolas.

Ravenos provincija. Prie geografinės vietovės turi būti priskirta Banjaros di Romanijos savivaldybė, esanti Ravenos provincijoje ir iš visų pusių apsupta specifikacijoje jau nurodytų savivaldybių (Masalombardos, Lugo, Kotinjolos, Solarolo ir Mordano). Ši savivaldybė labai tinkama auginti kriaušes ir dėl jos ypatingos vietos čia susiformavo klimato sąlygos ir tradicijos, labai panašios į esančias jau nurodytose savivaldybėse.

Gamybos būdas

Dabartinės produkto specifikacijos 4 straipsnis

Sakinys

Drėkinimas, tręšimas ir kiti agronomijos bei auginimo metodai turi atitikti Emilijos-Romanijos kompetentingų tarnybų nustatytus techninius reikalavimus.

išbrauktas.

Su auginimo ir agronomijos metodais susijusi dalis buvo išbraukta atsižvelgiant į tai, kad tai yra išankstinė sąlyga, kurios turi laikytis visi ūkiai. Iš esmės reguliavimo raida ir tam tikrų reikalavimų įpareigojamasis pobūdis reiškia, kad tam tikrų kriterijų neišvengiamai turi būti laikomasi. Todėl manoma, kad nebūtina to nurodyti specifikacijoje.

Sakinys

Leidžiami vaismedžių sodinimo atstumai yra įprasti – viename hektare galima pasodinti ne daugiau nei 3 000 naujų sodinukų.

iš dalies keičiamas taip:

Leidžiami vaismedžių sodinimo atstumai yra įprasti – viename hektare galima pasodinti ne daugiau nei 6 000 naujų sodinukų.

Dėl technologinės plėtros ir inovacijų, o kartu ir dėl atsirandančių naujų poskiepių, sudaroma galimybė auginti daug tankiau susodintus kriaušių vaismedžius nei anksčiau. Dėl naujausių auginimo metodų pokyčių atsirado galimybė didinti vaismedžių skaičių viename hektare, siekiant sutrumpinti sodinių nederėjimo laikotarpius, taip pat standartizuoti ir pagerinti produktų kokybę. Nors nenustatytas tikslus vaismedžių viename hektare skaičius, atrodo, kad 6 000 sodinukų riba yra pagrįsta ir taikant tokią ribą galima išlaikyti aukštą produktų kokybę, kartu laikantis tradicinių auginimo metodų.

Sakinys

Taikomi auginimo metodai, kai žiemą genima bent vieną kartą, o vasaros metu – du kartus.

išbrauktas.

Panaikintas apribojimas dėl genėjimų skaičiaus, siekiant sudaryti ūkininkams galimybę genėti vaismedžius tiek kartų, kiek yra tinkamiausia, atsižvelgiant į reikalavimus ir laikantis gerosios auginimo ir ūkininkavimo patirties.

Sakinys

Visų tinkamų veislių derlius, gaunamas iš vieno hektaro, neturi viršyti 45 000 kg.

iš dalies keičiamas taip:

Visų tinkamų veislių derlius, gaunamas iš vieno hektaro, neturi viršyti 55 000 kg.

Sakinys

Atsižvelgiant į sezoninius pokyčius ir auginimui svarbias aplinkos sąlygas, Emilijos Romanijos regione kiekvienais metais iki liepos 15 d. nustatomas kiekvienai 2 straipsnyje nurodytai veislei taikomas preliminarus vidutinis vieneto gamybos rodiklis, neviršijantis minėtos ribos.

išbrauktas.

Ši sąlyga yra pasenusi ir vietoj jos taikomos galiojančių teisės aktų nuostatos.

Sakiniai

Drėgmės ir temperatūros rodikliai šaltuosiuose sandėliuose turi būti 4–6 °C. Pavasarį rinkai teikiamų veislių vaisiai turi būti sandėliuojami reguliuojamos aplinkos patalpose.

išbraukti.

Nebūtina nustatyti temperatūros, turint omenyje, kad jau buvo nurodyta, kad turi būti naudojama šaldymo technika. Dėl dabartinėje specifikacijoje nurodytos sandėliavimo temperatūros sudėtinga užtikrinti optimalų produkto sandėliavimą. Nurodyta temperatūra tinkama atšaldyti, tačiau tokia temperatūra netinka norint deramai sandėliuoti produktus šaltajame sandėlyje, taigi ir išsaugoti jų kokybę bei juslines savybes. Be to, išbraukta nuoroda dėl pavasarį rinkai teikiamų veislių vaisių sandėliavimo reguliuojamos aplinkos patalpose, siekiant sudaryti kriaušių augintojams galimybę taikyti kitus sandėliavimo metodus.

Kilmės įrodymas

Dabartinės produkto specifikacijos 5 straipsnis

Tekstas

Emilijos-Romanijos regionas patvirtina, kad laikomasi ankstesniame 4 straipsnyje minimų tinkamų techninių sąlygų. Kriaušių vaismedžiai, iš kurių gaunamas tinkamas kriaušių „Pera dell’Emilia Romagna“ derlius, registruojami kasmet sudaromame, atnaujinamame ir skelbiamame atitinkamame registre. Šio registro kopija pateikiama kiekvienai auginimo vietovėje esančiai savivaldybei. Siekiant užtikrinti kasmet tvirtinamų produktų, kurie teikiami rinkai pažymėti saugoma geografine nuoroda, deramą ir tinkamą kontrolę, Žemės ūkio, maisto produktų ir miškų ūkio ministerija nurodo, kokių registravimo, ataskaitų dėl metinio derliaus teikimo ir atitinkamų sertifikatų įgijimo procedūrų reikia laikytis.

išbrauktas ir pakeistas tokiu tekstu:

Kiekvienas gamybos procesas prižiūrimas registruojant pradinius ir galutinius proceso produktus. Taip užtikrinamas produkto atsekamumas; jis taip pat užtikrinamas registruojant žemės, kurioje auginamas produktas, kadastrinius sklypus ir gamintojus bei fasuotojus kontrolės institucijos tvarkomuose sąrašuose ir teikiant kontrolės institucijai užauginto kiekio deklaraciją. Visus atitinkamuose sąrašuose užregistruotus fizinius ir juridinius asmenis tikrina kontrolės institucija, vadovaudamasi specifikacijos sąlygomis ir atitinkamu kontrolės planu.

Straipsnis dėl kilmės įrodymo buvo visiškai pakeistas ir pritaikytas, nes pirminėje straipsnio versijoje buvo kalbama apie metodiką ir priemones, kurios nebetaikomos. Naujajame straipsnyje aptariamos pagal dabartines kontrolės sistemas numatytos procedūros.

Pakavimas ir ženklinimas

Dabartinės produkto specifikacijos 7 straipsnis

Pastraipa

„Pera dell’Emilia Romagna“ parduodamos vartotojams naudojant Bendrijos teritorijoje pagal galiojančias taisykles leidžiamas naudoti pakuotės rūšis, tokias kaip:

60 × 80, 80 × 120, 100 × 120 dėžės – keliais sluoksniais su grioveliais;

30 × 40 kartoniniai, mediniai ir plastikiniai padėklai – vienu ar keliais sluoksniais;

40 × 60 kartoniniai, mediniai ir plastikiniai padėklai – vienu ar keliais sluoksniais;

20 × 30 padėklai – vienu sluoksniu ir nepakuoti;

sandari vieno ar kelių vaisių pakuotė (nedideli padėklai, pintinėlės, kartoninės dėžės ir kt.).

iš dalies keičiama taip:

„Pera dell’Emilia Romagna“ parduodamos vartotojams naudojant Bendrijos teritorijoje pagal galiojančias taisykles leidžiamas naudoti pakuotės rūšis.

Informacija apie skirtingų rūšių pakuotes išbraukta turint omenyje tai, kad ši informacija straipsnyje pateikiama tik kaip pavyzdys, ir laikantis nuomonės, jog straipsnyje jau nurodyta, kad pakuotės turi atitikti galiojančias taisykles.

Sakinys

Į padėklus bei dėžės pakuojami SGN žymimi produktai ženklinami etiketėmis taip: etiketė su specialiu logotipu klijuojama ant kiekvieno pakuotėse esančio vaisiaus (etiketėmis ženklinama ne mažiau kaip 70 % pakuotės vaisių).

iš dalies pakeistas ir papildytas taip:

Į padėklus bei dėžės pakuojami SGN žymimi produktai ženklinami etiketėmis taip: etiketė klijuojama ant kiekvieno pakuotėse esančio vaisiaus (etiketėmis ženklinama ne mažiau kaip 70 % pakuotės vaisių).

Priešingu atveju, jei ant kriaušių etiketės neužklijuojamos, pakuotės, kaip antai padėklai ir dėžės, turi būti sandarios, kad jų turinio nebūtų galima išimti nepažeidus pakuotės.

Be to, pardavimo vietose leidžiama parduoti po vieną vaisių iš sandarių pakuočių ar iš dėžių, kurios sandariai uždarytos arba kuriose sudėti vaisiai su užklijuotomis etiketėmis, su sąlyga, kad produktas būtų pateikiamas tam tikrose vietose ar specialioje taroje, ant kurios būtų aiškiai matoma ta pati informacija, kuri turi būti pateikiama ant produkto specifikacijoje numatytų pakuočių.

Dėl žymėjimo etiketėmis manoma, kad pakanka nurodyti, kad etiketės bus klijuojamos ant vaisių; todėl išbrauktas žodžių junginys „su specialiu logotipu“. Be to, siekiant užtikrinti atsekamumą vartotojui, buvo įtraukti ir aiškiau apibūdinti du toliau nurodyti atvejai.

1) Kai ant vaisių neužklijuotos etiketės. Siekiant užtikrinti galimybę atpažinti vaisius, manoma, jog reikia nurodyti, kad pakuotė turi būti sandari ir kad jos turinio nebūtų galima išimti nepažeidus pakuotės.

2) Kai vaisiai parduodami po vieną. Įterpti nurodymai dėl galimybės parduoti vaisius po vieną, kartu užtikrinant jų atpažinimą.

Sakinys

Gaminys pateikiamas rinkai nuo rugpjūčio 10 d. iki kitų metų gegužės 31 d.

iš dalies keičiamas taip:

Gaminys pateikiamas rinkai nuo liepos 25 d. iki kitų metų gegužės 31 d.

Pakeitimas yra glaudžiai susijęs su tuo, kad į specifikaciją buvo įtrauktos dvi ankstyvesnės veislės – Santa Maria ir Carmen. Todėl manoma, kad dera pakoreguoti prekybos laikotarpį ir pradėti jį anksčiau – nuo liepos 25 d.

Pastraipa

Pakuotės turi būti žymimos vienodo dydžio spausdintinėmis raidėmis užrašytu užrašu „Pera dell’Emilia Romagna“, po kurio turi būti nurodyta veislė, o iš karto po ja – užrašas „Saugoma geografinė nuoroda“. Tame pačiame matymo lauke turi būti pateikiamas fasavimo įmonės pavadinimas, prekybinis pavadinimas ir adresas, taip pat pradinis bendrasis svoris.

iš dalies keičiama taip:

Pakuotės turi būti žymimos užrašu „Pera dell’Emilia Romagna“, iš karto po kurio turi būti užrašyta „Saugoma geografinė nuoroda“ arba santrumpa SGN ir veislės pavadinimas. Tame pačiame matymo lauke turi būti pateikiamas fasavimo įmonės pavadinimas, prekybinis pavadinimas ir adresas.

Buvo teisingai ir aiškiau išdėstyti šie aspektai:

1) Užrašų išdėstymas. Šis pakeitimas nėra esminis, tačiau nustatyta teisinga užrašų tvarka (po užrašo „Pera dell’Emilia Romagna“ iš karto rašoma „Saugoma geografinė nuoroda“ arba santrumpa SGN ir veislės pavadinimas);

2) Svorio nuoroda. Pagal dabartines ženklinimo etiketėmis nuostatas reikalaujama nurodyti grynąjį, o ne bendrąjį svorį. Kadangi šis reikalavimas įtvirtintas teisės aktais ir yra privalomas visiems, manoma, kad šią nuorodą dera išbraukti.

Išbraukiama ši pastraipa:

Atitinkamų augintojų prašymu gali būti naudojamas grafinis simbolis. Šis simbolis – tai vaizdinio ar specifinio ir vienareikšmiško logotipo grafinis vaizdas, įskaitant bet kokias standartines spalvas, kuris visuomet turi būti naudojamas su geografine nuoroda.

Manoma, kad šią teksto dalį dera išbraukti, turint omenyje, kad specifikacijoje nenurodytas grafinis simbolis.

Sakinys

Eksportui skirtos partijos taip pat turi būti žymimos nuoroda „Pagaminta Italijoje“.

išbrauktas.

Manoma, kad šį sakinį dera išbraukti, nes pateikti tokią nuorodą privaloma pagal galiojančias teisės aktų nuostatas.

Kita [kontrolės institucijos duomenys]

Į specifikaciją įtraukti kontrolės institucijos duomenys.

BENDRASIS DOKUMENTAS

„PERA DELL’EMILIA ROMAGNA“

ES Nr. PGI-IT-02192 – 28.9.2016

SKVN ( ) SGN ( X )

1. Pavadinimas

„Pera dell’Emilia Romagna“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

SGN „Pera dell’Emilia Romagna“ žymimos kriaušės yra kriaušių veislių Abate Fetel, Cascade, Conference, Decana del Comizio, Kaiser, Max Red Barlett, Passa Crassana, Williams, Santa Maria ir Carmen vaisiai.

SGN „Pera dell’Emilia Romagna“ žymimų kriaušių savybės pateikimo vartotojams metu:

Veislė Abate Fetel

Žievė: žalsvai gelsvos spalvos, aplink piestelės ir kotelio įdubą rusva. Forma: ilgmoliūgio, gana pailga. Dydis: ne mažiau nei 60 mm skersmens. Cukraus kiekis: ne mažiau nei 13 Brikso laipsnių. Kietumas: ne daugiau nei 5 kg/0,5 cm2.

Veislė Conference

Žievė: žalsvai gelsvos spalvos, aplink piestelės ir kotelio įdubą rusva, dažniausiai tokios spalvos būna apatinis vaisiaus trečdalis. Forma: kriaušės, dažnai simetriška. Dydis: ne mažiau nei 60 mm skersmens. Cukraus kiekis: ne mažiau nei 13 Brikso laipsnių. Kietumas: ne daugiau nei 5,5 kg/0,5 cm2.

Veislė Decana del Comizio

Žievė: lygi, žalsvai gelsvos spalvos, dažnai su rožiniu atspalviu į saulę atgręžtoje pusėje, vietomis rusva. Forma: cilindro. Dydis: ne mažiau nei 70 mm skersmens. Cukraus kiekis: ne mažiau nei 13 Brikso laipsnių. Kietumas: ne daugiau nei 4,5 kg/0,5 cm2.

Veislė Kaiser

Žievė: nelygi, visiškai rusva. Forma: ilgmoliūgio ir (arba) kriaušės.

Dydis: ne mažiau nei 60 mm skersmens. Cukraus kiekis: ne mažiau nei 13 Brikso laipsnių. Kietumas: ne daugiau nei 5,5 kg/0,5 cm2.

Veislės Williams ir Max Red Bartlett

Žievė: lygi, pagrindinė spalva žalsvai geltona su rausvais arba ryškiai raudonais atspalviais, kartais dryžuotais. Forma: mažų svarainių arba kriaušės. Dydis: ne mažiau nei 60 mm skersmens. Cukraus kiekis: ne mažiau nei 12 Brikso laipsnių. Kietumas: ne daugiau nei 6,5 kg/0,5 cm2.

Veislė Cascade

Žievė: pagrindinė spalva – žalsva su ryškiai raudonu paviršiaus atspalviu, o 10–25 % paviršiaus yra rusvos spalvos. Forma: nevienoda pailga platėjanti, pasižyminti vertikalios ir skersinės plokštumos asimetrija. Dydis: ne mažiau nei 60 mm skersmens. Cukraus kiekis: ne mažiau nei 13 Brikso laipsnių. Kietumas: ne daugiau nei 5,5 kg/0,5 cm2.

Veislė Passa Crassana

Žievė: tvirta, žalia su rusvomis poromis. Forma: obuolio, dažnai platėjanti. Dydis: ne mažiau nei 60 mm skersmens. Cukraus kiekis: ne mažiau nei 13 Brikso laipsnių. Kietumas: ne daugiau nei 6,5 kg/0,5 cm2.

Veislė Santa Maria

Žievė: lygi, pagrindinė spalva – žalsvai geltona. Forma: kriaušės ar nupjautos kriaušės. Dydis: ne mažiau nei 60 mm skersmens. Cukraus kiekis: ne mažiau nei 12 Brikso laipsnių. Kietumas: ne daugiau nei 6 kg/0,5 cm2.

Veislė Carmen

Žievė: žalia su rausvu paviršiumi. Forma: ilgmoliūgio, šiek tiek pailga. Dydis: ne mažiau nei 60 mm skersmens. Cukraus kiekis: ne mažiau nei 12 Brikso laipsnių. Kietumas: ne daugiau nei 6 kg/0,5 cm2.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi etapai – nuo auginimo iki derliaus nuėmimo – turi būti vykdomi 4 punkte nurodytoje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Į padėklus bei dėžės pakuojami SGN žymimi produktai ženklinami etiketėmis taip: etiketė klijuojama ant kiekvieno pakuotėse esančio vaisiaus (etiketėmis ženklinama ne mažiau kaip 70 % pakuotės vaisių).

Priešingu atveju, jei ant kriaušių etiketės neužklijuojamos, pakuotės, kaip antai padėklai ir dėžės, turi būti sandarios, kad jų turinio nebūtų galima išimti nepažeidus pakuotės.

Be to, pardavimo vietose leidžiama parduoti po vieną vaisių iš sandarių pakuočių ar iš dėžių, kurios sandariai uždarytos arba kuriose sudėti vaisiai su užklijuotomis etiketėmis, su sąlyga, kad produktas būtų pateikiamas tam tikrose vietose ar specialioje taroje, ant kurios būtų aiškiai matoma ta pati informacija, kuri turi būti pateikiama ant produkto specifikacijoje numatytų pakuočių.

3.6. Specialios produkto registruotu pavadinimu ženklinimo taisyklės

Nepažeidžiant šioje srityje taikomų teisės aktų, ant pakuočių turi būti pateikti tokie užrašai:

„Pera dell’Emilia Romagna“, „Saugoma geografinė nuoroda“, taip pat fasavimo įmonės pavadinimas, prekybinis pavadinimas ir adresas, jos komercinė kategorija ir dydis.

4. Glaustas geografinės vietovės apibūdinimas

a) Emilijos Redžo provincija: Kazalgrandė, Emilijos Redžas, Koredžas, Rubjera, San Martino in Rio ir Skandianas.

b) Modenos provincija: Bastilja, Bomportas, Kampogalijanas, Kampozantas, Karpis, Kastelfranko Emilija, Kastelnuovo Rangonė, Kavecas, Konkordija sula Sekija, Finale Emilija, Formidžinė, Medola, Mirandola, Modena, Nonantola, Novi di Modena, Ravarinas, San Čezarijo sul Panaras, San Feliče sul Panaras, San Posidonijus, San Prosperas, Savinjano sul Panaras, Soljera, Spilambertas ir Vinjola.

c) Feraros provincija: Ardženta, Bera, Bondenas, Čentas, Kodigoras, Komakjas, Koparas, Ferara, Forminjana, Jolanda di Savoja, Lagosantas, Masi Torelas, Mezola, Fiskalja, Mirabelas, Ostelatas, Podžo Renatikas, Portomadžorė, Ro Ferarezė, San Agostinas, Trezigalas, Vigarano Mainarda ir Vogjera.

d) Bolonijos provincija: Andzola del’Emilija, Ardželatas, Baričela, Valsamodža – Bacano rajonas, Bentivolijus, Budrijus, Kalderara di Renas, Kastelo d’Ardžilė, Kastelguelfas, Kastelmadžorė, Valsamodža – Krespelano rajonas, Krevalkorė, Galijera, Granarolo del’Emilija, Malalbergas, Medičina, Minerbijus, Molinela, Mordanas, Pjeve di Čentas, Bolonijos Sant’Agata, San Džordžo di Pjanas, San Džovani in Persičetas, San Pjetro in Kazalė ir Bolonijos Sala.

e) Ravenos provincija: Alfonsinė, Banjakavalas, Banjara di Romanja, Konseličė, Kotinjola, Kastelbolonjezė, Faenca, Fuzinjanas, Lugas, Masalombarda, Ravena, Rusis, Sant’Agata sul Santernas ir Solarolas.

5. Ryšys su geografine vietove

SGN „Pera dell’Emilia Romagna“ žymimų kriaušių savybės labai susijusios su dirvos ir klimato ypatybėmis bei gamybos zonos ūkio subjektų profesiniais įgūdžiais. Dėl šių veiksnių kriaušės pasižymi išskirtinėmis cheminėmis bei fizinėmis ir organoleptinėmis savybėmis, todėl šiomis kriaušėmis, kaip tradiciniu Emilijos-Romanijos regiono produktu, prekiaujama Italijoje ir visoje Europoje. Šie vaismedžiai labai jautrūs šalčiui, todėl jie auginami tik nurodytoje vietovėje, kurioje vidutinė metinė temperatūra yra aukštesnė nei visame regione, o kritulių vidutiniškai iškrenta mažiau. Anksčiau dirvą dengė Po upės sąnašos, todėl joje daug organinių medžiagų. Nustatytoje vietovėje auginama labai daug kriaušių – čia užauginama apie pusė Italijos kriaušių sektoriaus produkcijos.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Ministerija pradėjo nacionalinę prieštaravimų pateikimo procedūrą, paskelbdama SGN „Pera dell’Emilia Romagna“ pripažinimo paraišką 2016 m. rugpjūčio 11 d. Italijos Respublikos oficialiajame leidinyje Nr. 187.

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba:

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP e IGP“ (SKVN, SGN nuorodomis žymimi produktai), po to ekrano kairėje – „Prodotti DOP, IGP e STG“ (SKVN, SGN, GTG nuorodomis žymimi produktai) ir galiausiai – „Disciplinari di produzione all’esame dell’UE“ (ES nagrinėjamos produktų speciagrinėjamos produktų specifikacijos).

(1) OL L 343, 2012 12 14, p. 1.